Nové znenie

Predkladacia správa

Materiál Návrh mechanizmu náhrady cestovných výdavkov súvisiacich s účasťou zástupcov Slovenskej republiky na zasadaniach výborov a pracovných skupín Rady EÚ sa predkladá na rokovanie vlády Slovenskej republiky ako iniciatívny materiál. Cieľom materiálu je informovať o novom systéme náhrady cestovných nákladov, v ktorého rámci dostane každý členský štát presne stanovený rozpočet (tzv. finančnú obálku), ktorý mu umožní rozhodovať o rozsahu svojho zastúpenia na zasadaniach Rady. 

Dňom vstupu Slovenskej republiky do Európskej únie, tzn. od 1. mája 2004, získalo Slovensko ako plnoprávny členský štát Európskeho spoločenstva právo na náhradu cestovných nákladov súvisiacich s účasťou zástupcov SR na zasadaniach rady a v rámci rady. Jednou z podmienok nového systému náhrady cestovných nákladov je určiť na národnej úrovni orgán/inštitúciu na administráciu systému. Tento orgán bude zároveň zabezpečovať kontakt s EÚ. V rámci nového systému v podmienkach Slovenskej republiky bude Ministerstvo financií SR kontaktným národným orgánom voči EÚ a zároveň príjemcom finančnej obálky pridelenej Slovensku na náhradu cestovných nákladov.

V roku 2004 bude Slovenskej republike vyplatená finančná obálka v hodnote 615 787 EUR, z toho 601 660 EUR na zasadania rady a 14 127 EUR na zasadnutia výborov pre CFSP – Spoločná zahraničná a bezpečnostná politika.

Materiál nemá priamy finančný, ekonomický, environmentálny vplyv, ani vplyv na zamestnanosť.